Itula se partyplanne op dreef - Regering - Republikein
Wednesday, August 12th, 00:31:11
Tandarts registreer beweging
Denver Kisting – Die hoofkiesbeampte van die Verkiesingskommissie van Namibië (ECN), mnr. Theo Mujoro, sê dié nasionale kiesliggaam het nog nie dr. Panduleni Itula se Independent Patriots for Change (IPC) goedgekeur nie.
Volgens Mujoro het Itula en kie eers verlede Vrydag hul aansoek ingedien om as ’n politieke party geregistreer te word.
Itula, ’n tandheelkundige, het verlede jaar aan die presidensiële verkiesing deelgeneem – in daardie stadium as ’n lid van Swapo maar as ’n onafhanklike kandidaat.
Hy is sedertdien uit Swapo geskop.
Hoewel die regerende party se amptelike kandidaat, pres. Hage Geingob, die verkiesing gewen het, het Itula tweede geëindig.
Itula het vroeër vanjaar onsuksesvol probeer om verlede jaar se presidensiële verkiesing se uitslae nietig te laat verklaar.
’n Volbank van die hooggeregshof was dit eens ’n herverkiesing sal nie geskied nie, maar elektroniese stemtoestelle (EVM’s) mag eers weer gebruik word wanneer ’n naspeurbare papierspoor in werking gestel word.
Mujoro sê hy moet ’n kennisgewing in die Staatskoerant publiseer wat vir 30 dae oop sal wees vir enigiemand om teenkanting teen die nuwe beoogde party aan te teken.
Sou daar geen teenkanting wees nie en die IPC voldoen aan al die ander wetlike vereistes, kan hulle as ’n politieke party geregistreer word.
Mujoro sê hy voorsien geen struikelblokke vir die registrasie van die beplande party nie.
Itula het gister by navraag gesê sy beweging hoop om eersdaags sy konsepgrondwet bekend te stel. Dié dokument, sê hy, sal 90 bladsye beslaan.
Op ’n vraag oor hoeveel lede die beweging reeds het, het hy gesê hulle het in dié stadium 124 kiesafdelingtakke oraloor die land.
Elkeen word deur ’n uitvoerende komitee van “elf patriote” gelei, sê Itula.
Hy sê hulle sal aanstaande week hul posisie breedvoerig in ’n verklaring uiteensit.
Wag en sien, sê Hopwood
Die uitvoerende direkteur van die Instituut vir Openbare Beleidsnavorsing (IPPR), mnr. Graham Hopwood, het gister aan Republikein gesê ’n mens sal moet wag en sien watter partye en groepe uiteindelik deur die ECN geregistreer sal word.
“’n Veelvoud van partye is op sy eie nie ’n probleem nie. Kiesers sal besluit wie kom aan bewind.”
Hy het egter gemaan partye en kandidate moet in gedagte hou “dat ons verskillende kiesstelsels gebruik”.
Dit bring mee ’n party of ’n organisasie wat deelneem aan plaaslike owerheidsverkiesings kan ’n setel verower met relatief min steun, terwyl in streekowerheidsverkiesings die wenner alles kry, sê hy.
Daarom is daar ’n aansporing vir partye en kandidate om saam te werk om diegene wat tans koning kraai, uit die kussings te lig, meen hy.
“Dus, ’n veelvoud van kandidate in die streekverkiesings kan die opposisiestem verdeel.”
Ondanks die swaard van Covid-19 het adv. Notemba Tjipueja, die voorsitter van die ECN, onlangs gesê die liggaam is reg om later vanjaar streek- en plaaslike owerheidsverkiesings te hou.
Die beweging vir Regstellende Herposisionering (AR) onder leiding van die grondaktivis en politieke ontleder, dr. Job Amupanda, sal na verwagting ook aan dié verkiesings deelneem. - [email protected]